S p r á v a
zo zahraničnej pracovnej cesty

1. Účastník ZPC:
Titul, meno a priezvisko:	Mgr. Alexander Ludva 	
Pracovisko:	sekcia regionálneho školstva MŠVVaŠ SR, odbor stredných odborných škôl a konzervatórií 	
Pracovné zaradenie:	štátny radca	
Znalosť jazykov:	AJ B2, NJ A2	
Spoluúčastník ZPC:
	-
	
2. Zahraničná pracovná cesta:
Štát:	Belgicko 	
Mesto:	Brusel  	
Vykonaná v doch:	19. a 20. júna 2016	
Prijímajúca organizácia:	European Commission, Charlemagne building, Rue de la Loi 170, Brussels   	
Účel cesty:	The New Skills Agenda for Europe (High level launch event)
     	
Spôsob financovania:	Cestovné a pobytové náklady hradí Európska komisia
	
3. Rámcový program pobytu: 
19. 06. 2016     

18.00                 	príchod do Bruselu (ubytovanie)    

20. 06. 2016 

The New Skills Agenda for Europe – High level launch event 
    
08.30 – 9.30           Registrácia  

09.30 – 10.00         Úvodné poznámky 

10.00 – 10.20        Otvárací príhovor: Prezentácia The New Skills Agenda for Europe (Marianne Thyssen, eurokomisárka pre zamestnanosť, sociálne veci, zručnosti a mobilitu pracovnej sily)

10.20 - 10.45          Key  Note Speech: Narastajúca hodnota zručností (Farid Tabarki, zakladajúci riaditeľ Studio Zeitgeist) 

10.45 - 11.15          Prestávka 

11.15 - 12.50          Interaktívne stretnutie: Spolupracovať k posilneniu ľudského kapitálu, zamestnanosti a konkurencieschopnosti, otvorené Tiborom Navracsicsom, eurokomisárom pre vzdelanie, kultúru, mládež a šport, Európska komisia    	

Evarist Bartolo, minister vzdelávania a zamestnanosti Malty 
Detlef Eckert, riaditeľ pre politiku zamestnanosti, generálne riaditeľstvo                   pre zamestnanosť, sociálne veci a inklúziu, Európska komisia 

Danuta Jazlowiecka, podpredsedkyňa výboru pre zamestnanosť a sociálne veci, Európska komisia 

Martine Reicherts, generálna riaditeľka pre vzdelávanie a kultúru, Európska komisia

Andreas Schleicher, riaditeľ pre vzdelávanie a zručnosti, OECD 

Lowri Evans, generálna riaditeľka pre vnútorný trh, priemysel, podnikanie, malé a stredné podniky, Európska komisia 

12.50 – 13.00        záverečný prejav: Ako pomôže The New Skills Agenda rastu pracovných príležitostí a investícií v Európe, Valdis Dombrovskis, viceprezident Európskej komisie     

13.00 – 15.00        	obed 

4. The New Skills Agenda for Europe – charakteristika novej  iniciatívy Európskej komisie  

V rýchlo rastúcej globálnej ekonomike budú zručnosti vo veľkom rozsahu podmieňovať našu konkurencieschopnosť a schopnosť presadzovať inovácie. Zručnosti taktiež priťahujú investície a katalyzujú tvorbu pracovných príležitostí a hospodársky rast. The New Skills Agenda for Europe (ďalej len „NSAfE“) vychádza z toho, že okolo 70 miliónov Európanov má nedostatok zručností v písaní, čítaní a počítaní a 40 % obyvateľov EÚ nemá dostatočnú úroveň digitálnych zručností.             
    
Na druhej strane, okolo 40 % zamestnávateľov v Európe uvádzajú, že nemôžu nájsť ľudí so zručnosťami vhodnými pre dosahovanie rastu a inovácií, pričom veľké množstvo vysokokvalifikovaných mladých ľudí pracuje na pracovných pozíciách, v ktorých nevyužívajú svoj talent a nenapĺňajú svoje ambície.            

NSAfE si kladie za cieľ zdokonaliť učenie sa zručnostiam a uznávanie zručností                   (od základných až k vyšším zručnostiam, rovnako ako transverzálnych zručností a občianskych zručností). 

Za týmto cieľom Európska komisia vyzýva členské štáty, sociálnych partnerov, zástupcov priemyslu a ďalšie zúčastnené strany spolupracovať na tom aby sa: 

-	zdokonalila kvalita a relevancia budovania zručností 
-	zviditeľnili zručnosti a stali sa viac porovnateľné 
-	zdokonalili sa skills intelligence a informácie pre lepší výber kariéry         

Súčasťou NSAfE je aj The New Skills Guarantee s účelom redukcie vysokého počtu dospelých s nízkou úrovňou zručností. Hlavným cieľom The New Skills Guarantee je pomôcť zlepšiť ich šance na získanie a udržanie si dobrého pracovného miesta a kvality života. Európska komisia navrhuje, aby The Skills Guarantee bola vytvorená v spolupráci so sociálnymi partnermi a poskytovateľmi vzdelávania a odbornej prípravy. The Skills Guarantee by malo byť otvorené ľuďom pracujúcim ako aj ľuďom mimo práce, ktorí nespadajú pod The Youth Guarantee a mal by byť implementovaný členskými štátmi v súlade s ich národnými podmienkami.    

The Skills Guarantee by malo zabezpečiť dospelým, ktorí nedisponujú vyšším sekundárnym vzdelaním: 

-	posúdenie zručností a dať im šancu identifikovať ich existujúce zručnosti a potreby v oblasti zvyšovania ich kvalifikácie 
-	ponuky vzdelávania a prípravy šité na mieru, adaptované na špecifické individuálne potreby a potreby lokálnych trhov práce 
-	príležitosti pre validáciu a uznanie zručností, ktoré dosiahli   

NSAfE prináša harmonogram pre realizáciu jednotlivých opatrení legislatívnej aj nelegislatívnej povahy, ktoré predstavujú implementáciu prostriedkov dosiahnutia základných cieľov NSAfE:  

-	prehodnotenie Rámca kľúčových kompetencií (ide o prehodnotenie odporúčania k Rámcu kľúčových kompetencií z roku 2006) za účelom ich zosúladenia so spoločensko – ekonomickými zmenami za posledných 10 rokov 
-	Iniciatíva „On tertiary graduate tracking“ je iniciatíva, ktorú navrhne Európska komisia v roku 2017 za účelom zlepšenia informovanosti o uplatnení absolventov terciárneho vzdelávania na trhu práce
-	 na základe existujúcej Grand Coalition for Digital Jobs všetky aktivity NSAfE budú klásť prioritu na digitálne zručnosti 
-	prehodnotenie Európskeho kvalifikačného rámca (European qualifications Framework- EQF) by malo uľahčiť porovnanie kvalifikácií medzi krajinami a pomôcť učiacim sa, zamestnancom a zamestnávateľom pochopiť čo uchádzač o prácu vie, čo je schopný robiť
-	 včasná identifikácia zručností migrantov napomôže ďalším krokom potrebným pre ich efektívnu integráciu do spoločností v rámci EÚ na pracovný trh
-	revízia EUROPASS-u poskytne širší rámec nástrojov a služieb prostredníctvom užívateľsky prístupného online nástroja, ktorý pomôže ľuďom pri rozhodovaní o ich práci a kariére
-	Blueprint for Sectoral Cooperation (Návrh pre sektorovú spoluprácu) je iniciatíva na zlepšenie prepojenia zručností v rámci jednotlivých sektorov, iniciatíva by mala podporovať vznik sektorálnych partnerstiev na podporu zosúladenia zručností s trhom práce 
-	 podpora kvality a atraktivity odborného vzdelávania a prípravy v kontexte European Alliance for Apprenticeships

Úlohou Európskej komisie v procese implementácie NSAfE je koordinovať aktivity jednotlivých členských štátov, ktoré majú kompetencie vo vzťahu k obsahu vzdelávania a odbornej prípravy ako aj vo vzťahu k organizácií vzdelávania a odbornej prípravy, prostredníctvom spoločných iniciatív, vymedzovania spoločného rámca, usmernení a v neposlednom rade aj ponúkať podporu vo forme expertíz a zdieľania dobrej praxe. 

Financovanie NSAfE vychádza predovšetkým z ESF (European Social Fund) a ERDF (European Regional Development Fund), ktoré ho podporia sumou cez 30 mld. € na rozvoj zručností počas obdobia 2014 - 2020. ESF môže taktiež podporiť implementáciu NSAfE na národnej úrovni sumou dosahujúcou 79 mld. €, ktoré sú alokované na priority pre vzdelávanie, odbornú prípravu, celoživotné vzdelávania, sociálnu inklúziu a zamestnanosť. Ďalšie zdroje na podporu rozvoja zručností vo vzdelávaní a príprave sú alokované v programe ERASMUS+ - približne 15 mld. €, a ciele spojené s rozvojom zručností vo vzdelávaní a príprave sú financované aj v rámci iných fondov napr. AMIF (Asylum, Migration and Integration Fund) a HORIZON 2020.  

Podľa odhadu Cedefopu priemerný nárast zručností dospelého obyvateľstva znamená nárast hrubého domáceho produktu o 0.99 percentuálneho bodu.                          

5. Stručný priebeh rokovaní:

20. 6. 2016

The New Skills Agenda for Europe – High level launch event 

The New Skills Agenda for Europe – High level launch event bola konferenciou, ktorej úlohou bolo propagovať novú iniciatívu Európskej komisie zameranú na rozvoj ľudského kapitálu (zručností), zamestnanosti a konkurencieschopnosti. Akcie sa zúčastnilo okolo 400 účastníkov z celej Európy, ktorí na jej priebehu participovali aj prostredníctvom digitálnej aplikácie umožňujúcej hlasovanie v jej priebehu.

V otváracom príhovore Marianne Thyssen zdôraznila význam NSAfE v kontexte celkovej politiky Európskej komisie a súčasnej spoločensko-ekonomickej situácie v Európe, v rámci ktorej stojí Európa pred výzvou nesúladu vzdelávacích systémov s reálnymi potrebami trhu práce a pred výzvou stále sa zvyšujúceho počtu dospelých ľudí, ktorí nemajú minimálne  čitateľské, matematické a digitálne zručnosti a to v kontexte migračnej krízy.   

V rámci Key Note Speech: Narastajúca hodnota zručností (Farid Tabarki, zakladajúci riaditeľ Studio Zeitgeist) prostredníctvom multimediálnej prezentácie priblížil reflexiu dynamicky sa meniaceho sveta, v ktorom sa menia aj nároky na požadované vedomosti a čoraz väčší význam nadobúdajú prierezové zručnosti s prihliadnutím na víziu zručností, ktoré si bude vyžadovať budúcnosť.                   

Interaktívne stretnutie: Spolupracovať k posilneniu ľudského kapitálu, zamestnanosti a kon-kurencieschopnosti, otvoril Tiborom Navracsics, eurokomisár pre vzdelanie, kultúru, mládež a šport, ktorý zdôraznil dôležitosť vnímať vzdelávanie v Európe v úzkej súvislosti s potrebami trhu práce. Jeho vystúpenie sa nieslo v duchu myšlienky, že Európa musí prestať zaraďovať vzdelanie medzi náklady a začať ich vnímať ako investície. V následnej diskusii jednotliví jej aktéri vyzdvihli nasledujúce myšlienky: 

-	ďalší rozvoj vzdelávania v Európe je možný len za podmienky aktívnej participácie  viacerých aktérov (mimovládne organizácie, záujmové združenia, zamestnávatelia...)  - Detlef Eckert, Martine Reicherts   
-	Európa čelí viac ako kríze pracovného trhu kríze etickej, preto musia vzdelávacie systémy klásť dôraz aj na vzdelávanie občianske a výchovu k hodnotám - Evarist Bartolo, Danuta Jazlowiecka 
-	v rámci rozvoja vzdelávania sa objavuje čoraz neliehavejšie myšlienka partnerstva medzi svetom zamestnávateľov a vzdelávacím systémom - Lowri Evans   
-	ak chce Európa dokázať konkurovať v globálnej ekonomike (Čína, USA...) je potrebná zásadná revízia vzdelávacích systémov, ktoré nie sú adekvátne potrebám súčasnosti, akademické vzdelanie stráca svoju reálnu hodnotu - Andreas Schleicher                   
    
V záverečnom prejave: Ako pomôže The New Skills Agenda rastu pracovných príležitostí a investícií v Európe, viceprezident Európskej komisie Valdis Dombrovskis zhrnul význam NSAfE z hľadiska širšej politiky EÚ.   

6. Odporúčané závery:
The New Skills Agenda for Europe – High level launch event, konferencia  ktorá sa konala 20. 6. 2016 v Bruseli bola predovšetkým akciou, ktorej cieľom bola propagácia vzdelávacej iniciatívy Európskej komisie medzi pozvanými účastníkmi (zástupcovia národných vládnych inštitúcií, zamestnávateľov, európskych organizácií, záujmových združení z celej Európy). 

Význam NSAfE bol priblížený poprednými predstaviteľmi Európskej komisie v oblasti vzdelávania a zamestnanosti. Nosné témy NSAfE sú aktuálne aj vo vzťahu k dôležitým výzvam slovenskej vzdelávacej politiky. Problém zosúladenia vzdelávacích systémov s potrebami trhu práce je pociťovaný s určitými špecifikami takmer vo všetkých krajinách EÚ. Aktívna účasť na európskom dialógu,  normotvornej činnosti v tejto oblasti a efektívna výmena skúseností dobrej praxe predstavuje katalyzátor žiaducich procesov na národnej ako aj európskej úrovni.                         

Konferencia mala interaktívny charakter, keďže jej účastníci boli vzájomne prepojení internetovou aplikáciou, čo umožnilo spätnú väzbu a konferenčné hlasovanie dávalo účastníkom okamžitú predstavu o postojoch účastníkov k niektorým otázkam (napr. aj napriek základnej téme konferencie súvisiacej s zamestnanosťou, najviac účastníkov označilo za najnaliehavejší problém vzdelávania občianske vzdelávanie a výchovu k hodnotám, nemenej zaujímavé bolo aj hlasovanie, v rámci ktorého najviac účastníkov konferencie považuje kariérneho poradcu na školách za najvplyvnejšieho činiteľa pri výbere budúceho povolania). Uvedené interaktívne prieskumy boli robené na výpovednej vzorke, 400 ľudí z celej Európy aktívne zainteresovaných na vzdelávacej politike, či politike trhu práce.  

V rámci konferencie sa odprezentovali aj zástupcovia aktuálne predsedajúcej krajiny v Rade EÚ. Holandská ministerka vzdelávania, kultúry a vedy Jet Bussemaker vystúpila prostredníctvom telemosta) a Malty - Evarist Bartolo, minister vzdelávania a zamestnanosti Malty vystúpil priamo v interaktívnej debate v  konferenčnej miestnosti.

7. Prehľad prinesenej dokumentácie a miesto jej uloženia:
High – Performance Apprenticeships and Work – Based Learning: 20 guiding principles, EC 2016
Skills for a Lifetime, EC 2016
The European Digital Competence Framework for Citizens, EC 2016
Skillset and Match, Cedefops Magazine Promoting Learning For Work, Cedefop, May 2016

Prinesená dokumentácia je uložená na Sekcii regionálneho školstva, MŠVVaŠ SR.  
 
8. Osobitne vyhodnotený očakávaný prínos ZPC:
V zmysle propagačného zamerania a vyššie uvedených záverov z konferencie, jej prínos spočíva najmä v bezprostrednom vnímaní prezentácie novej iniciatívy Európskej komisie v podaní vrcholných predstaviteľov Európskej komisie v oblasti vzdelávania a zamestnanosti v kontexte interaktívneho priebehu celej akcie, ktorý vďaka digitálnej aplikácii umožňoval živú komunikáciu a spätnú väzbu početného množstva účastníkov.  
Networking v rámci neformálnych sprievodných akcií – napr. A.F.P.A. (francúzska organizácia poskytujúca celoživotné odborné vzdelávanie a prípravu v rámci celofrancúzskej siete tréningových centier) – zástupca na konferencii: Yves Grange.
Účasť zástupcu Sekcie regionálneho školstva, Ministerstva školstva, vedy, výskumu a športu SR na konferencii bola nevyhnutná a prínosná aj z dôvodu, že od 1. júla je SR krajinou predsedajúcou v Rade EÚ a The New Skills Agenda for Europe predstavuje kľúčový obsah  podujatí zameraných na odborné vzdelávanie a prípravu organizovaných SR v rámci SK PRESS 2016.   

9. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracoval:	Mgr. Alexander Ludva 	
Miesto a dátum:	Bratislava, 20. júla 2016  č. 2016-17247/30921:3-10E0	
Správu schválili:	Mgr. Karol Jakubík poverený zastupovaním riaditeľa odboru stredných odborných škôl a konzervatórií 	
	Dátum:                                    Podpis:	
	Ing. Marian Galan, generálny riaditeľ sekcie regionálneho školstva 	
	Dátum:                                    Podpis: